CELEX: 62011TN0151
Language: sk
Date: 2011-03-11 00:00:00
Title: Vec T-151/11: Žaloba podaná 11. marca 2011 — Telefónica de España a Telefónica Móviles España/Komisia

14.5.2011   
            
            
               SK
            
            
               Úradný vestník Európskej únie
            
            
               C 145/32
            
         Žaloba podaná 11. marca 2011 — Telefónica de España a Telefónica Móviles España/Komisia
   (Vec T-151/11)
   2011/C 145/53
   Jazyk konania: španielčina
   
      Účastníci konania
   
   
      Žalobkyne: Telefónica de España, SA (Madrid, Španielsko), Telefónica Móviles España, SA (Madrid, Španielsko) (v zastúpení: F. González Díaz, F. Salerno, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               na základe článku 263 ZFEÚ zrušil rozhodnutie Európskej komisie z 20. júla 2010,
            
         
               —
            
            
               v každom prípade zaviazal Komisiu na náhradu trov konania.
            
         
      Dôvody a hlavné tvrdenia
   
   Predmetná žaloba smeruje proti rozhodnutiu Komisie z 20. júla 2010 o štátnej pomoci C 38/09 (ex NN 58/09), ktorú Španielsko zamýšľa poskytnúť v prospech podniku Corporación de Radio y Televisión Española (RTVE) (Ú. v. EÚ L 1, s. 9), ktorým bol nový model financovania verejnoprávneho subjektu zabezpečujúceho rádiové a televízne vysielanie Corporación de Radio y Televisión Española, zavedený zákonom 8/2009 z 28. augusta 2009, vyhlásený na základe článku 106 ods. 2 ZFEÚ za zlučiteľný so spoločným trhom.
   Na podporu svojej žalobkyne uvádzajú päť žalobných dôvodov.
   
               1.
            
            
               Prvý žalobný dôvod je založený na porušení článku 108 ods. 2 ZFEÚ, keďže Komisia nezačala, pokiaľ ide o oddelenie financovania celej štátnej pomoci, konanie upravené v tomto ustanovení.
            
         
               2.
            
            
               Druhý žalobný dôvod je založený na porušení článku 108 ZFEÚ, keďže Komisia stanovuje oddelenie financovania celej pomoci a nesprávne definuje ako novú pomoc iba dodatočné financovanie. Týmto Komisia postupuje v rozpore s judikatúrou a svojou rozhodovacou praxou.
            
         
               3.
            
            
               Tretí žalobný dôvod je založený na porušení článku 256 ZFEÚ, keďže rozhodnutie neposkytuje žiadne vysvetlenie, ako možno dospieť k záveru, že tri daňové opatrenia, ktoré zavádzajú a menia články 4, 5 a 6 zákona 8/2009, sú oddeliteľné od súčasného režimu financovania RTVE.
            
         
               4.
            
            
               Štvrtý žalobný dôvod je založený na nesprávnom právnom posúdení spočívajúcom v tom, že bolo rozhodnuté, že opatrenie nie je viazané na zdroj financovania, keďže nezlučiteľnosť zdrojov financovania s právom Spoločenstva musí nevyhnutne mať za následok nezlučiteľnosť opatrenia s pravidlami v oblasti štátnej pomoci. V tomto smere uvádza, že napadnuté rozhodnutie vyhlasuje za zlučiteľnú so spoločným trhom pomoc, ktorá je viazaná na financovanie, ktoré Komisia v konaní prebiehajúcom v súčasnosti považovala za nezlučiteľnú s právom Únie.
            
         
               5.
            
            
               Piaty žalobný dôvod je založený na porušení článku 106 ods. 2 ZFEÚ alebo článku 256 ZFEÚ z dôvodu chýbajúceho odôvodnenia týkajúceho sa neprimeranej náhrady a dopadu opatrení na hospodársku súťaž na spoločnom trhu. Konkrétne rozhodnutie nezohľadnilo, že skutočné budúce náklady Corporación RTVE budú nižšie, ako boli náklady vynaložené v minulosti, a vyhlásilo za zlučiteľné so spoločným trhom opatrenie, ktoré zabezpečuje ochranu „pred nestálosťou príjmov na reklamnom trhu“ napriek tomu, že neexistuje žiadne obchodné riziko.